Osiyo Taraqqiyot Banki ishtirokida “Toshkent viloyatining shahar va tumanlarida suv taʼminoti va kanalizatsiya tizimlarini rekonstruksiya qilish va qurish (1 bosqich)” loyixasini amalga oshirish chora-tadbirlari toʻgʻrisida
(resolution, 2025-03-19)

Toshkent viloyatining Qibray va Zangiota tumanlari aholisi va xoʻjalik yurituvchi subyektlarini sifatli ichimlik suvi bilan taʼminlashni yanada yaxshilash, shuningdek, Osiyo taraqqiyot banki bilan hamkorlikni kengaytirish maqsadida: 1. Maʼlumot uchun qabul qilinsinki: 2016-yil 11-noyabrda Osiyo taraqqiyot banki (keyingi oʻrinlarda OTB deb ataladi) Direktorlar kengashi “Toshkent viloyati shaharlari va tumanlarining suv taʼminoti va kanalizatsiya tizimlarini rekonstruksiya qilish va qurish (1-bosqich)” loyihasini (keyingi oʻrinlarda loyiha deb ataladi) amalga oshirish uchun Osiyo taraqqiyot jamgʻarmasi mablagʻlari hisobidan Oʻzbekiston Respublikasiga 25 yil muddatga, shu jumladan besh yillik imtiyozli davr bilan 86,537 mln. maxsus qarz olish huquqi (120,9 mln. AQSH dollari ekvivalentida) miqdorida qarz berishni maʼqulladi; ushbu loyihani amalga oshirishda Oʻzbekiston Respublikasining ulushi soliq va bojxona imtiyozlari berish koʻrinishida ekvivalentda 22,928 mln AQSH dollarini tashkil etadi; loyihani amalga oshirish davri 9 yilni (2017 — 2025-yillar) tashkil etadi. 2. Belgilab qoʻyilsinki: Oʻzbekiston “Oʻzkommunxizmat” agentligi, Toshkent viloyati hokimligi va Toshkent viloyati “Suvoqava” davlat unitar korxonasi (keyingi oʻrinlarda Toshkent viloyati “Suvoqava” DUK deb ataladi) loyihani amalga oshirish, OTB qarzidan maqsadli va samarali foydalanish uchun masʼul boʻlgan ijro etuvchi organlar hisoblanadi; loyihani amalga oshirish davrida Osiyo taraqqiyot banki qarzi boʻyicha foizlarni toʻlash Osiyo taraqqiyot bankining qarz mablagʻlari hisobiga amalga oshiriladi; OTB qarzini soʻndirish va loyihani amalga oshirish yakunlangandan soʻng foizlarni toʻlash bilan bogʻliq xarajatlar (2021-yilning ikkinchi yarmidan boshlab) Toshkent viloyatining “Suvoqava” DUK mablagʻlari va Oʻzbekiston Respublikasi Davlat budjeti mablagʻlari hisobidan amalga oshiriladi. 3. Quyidagilarga: Oʻzbekiston Respublikasi Moliya vaziri Oʻzbekiston Respublikasi nomidan Osiyo taraqqiyot banki bilan qarz bitimini, Oʻzbekiston Respublikasi, Oʻzbekiston “Oʻzkommunxizmat” agentligi, Toshkent viloyati hokimligi va Toshkent viloyati “Suvoqava” DUK oʻrtasida Osiyo taraqqiyot banki qarzini qayta kreditlash toʻgʻrisidagi bitimni imzolasin; Oʻzbekiston “Oʻzkommunxizmat” agentligi bosh direktori va Toshkent viloyatidagi “Suvoqava” DUK direktori Osiyo taraqqiyot banki bilan Loyiha bitimini imzolasinlar. 4. Oʻzbekiston Respublikasi Adliya vazirligi Oʻzbekiston Respublikasi bilan Osiyo taraqqiyot banki oʻrtasidagi Qarz bitimi, Oʻzbekiston Respublikasi, Oʻzbekiston “Oʻzkommunxizmat” agentligi, Toshkent viloyati hokimligi va Toshkent viloyatining “Suvoqava” DUK oʻrtasidagi Osiyo taraqqiyot banki qarzini qayta kreditlash toʻgʻrisidagi bitim boʻyicha belgilangan tartibda yuridik xulosa bersin. 5. Quyidagilar: “Toshkent viloyati shaharlari va tumanlarining suv taʼminoti va kanalizatsiya tizimlarini rekonstruksiya qilish va qurish (1-bosqich)” loyihasining asosiy texnik-iqtisodiy parametrlari 1-ilovaga* muvofiq; “Toshkent viloyati shaharlari va tumanlarining suv taʼminoti va kanalizatsiya tizimlarini rekonstruksiya qilish va qurish (1-bosqich)” loyihasi boʻyicha Osiyo taraqqiyot banki qarzini qaytarish va foizlarni toʻlashning prognoz jadvali 2-ilovaga* muvofiq; “Toshkent viloyati shaharlari va tumanlarining suv taʼminoti va kanalizatsiya tizimlarini rekonstruksiya qilish va qurish (1-bosqich)” loyihasi boʻyicha Osiyo taraqqiyot banki qarziga xizmat koʻrsatish xarajatlarini qoplash ulushlarini taqsimlash prognozi 3-ilovaga* muvofiq tasdiqlansin. 6. Oʻzbekiston “Oʻzkommunxizmat” agentligi bosh direktori, Toshkent viloyati hokimi va Toshkent viloyati “Suvoqava” DUK direktori zimmasiga: loyihaning tasdiqlangan texnik-iqtisodiy asoslash parametrlariga muvofiq loyihaning oʻz vaqtida va sifatli amalga oshirilishini taʼminlaydigan tashkiliy-texnik tadbirlarni oʻtkazish; Osiyo taraqqiyot banki qarzidan maqsadli foydalanish hamda Oʻzbekiston Respublikasi, Oʻzbekiston “Oʻzkommunxizmat” agentligi, Toshkent viloyati hokimligi va Toshkent viloyati “Suvoqava” davlat unitar korxonasi oʻrtasida Osiyo taraqqiyot banki qarzini qayta kreditlash toʻgʻrisidagi Bitim shartlariga muvofiq Osiyo taraqqiyot banki qarzini qaytarish va u boʻyicha foizlar toʻlash uchun zarur mablagʻlarning Toshkent viloyati “Suvoqava” davlat unitar korxonasiga oʻz vaqtida toʻplanishini taʼminlash. 7. Toshkent viloyati hokimligi Oʻzbekiston Respublikasi bilan Osiyo taraqqiyot banki oʻrtasidagi Qarz bitimi shartlariga muvofiq suv quvurlari inshootlari va tarmoqlarini qurish uchun zarur boʻlgan yerlarning oʻz vaqtida ajratilishini taʼminlasin. 8. Loyihani muvofiqlashtirish va boshqarish funksiyalari Oʻzbekiston “Oʻzkommunxizmat” agentligining Osiyo taraqqiyot bankining amaldagi Loyihalarni muvofiqlashtirish guruhiga yuklansin. 9. Oʻzbekiston Respublikasi Iqtisodiyot vazirligi, Moliya vazirligi hamda Tashqi iqtisodiy aloqalar, investitsiyalar va savdo vazirligi loyihaning keyingi yillarga moʻljallangan Oʻzbekiston Respublikasi Investitsiya dasturiga kiritilishini belgilangan tartibda taʼminlasinlar. 10. Oʻzbekiston Respublikasi Moliya vazirligi 2020-yildan boshlab kelgusi yil uchun Oʻzbekiston Respublikasi Davlat budjeti loyihasini shakllantirishda OTB qarzi boʻyicha asosiy qarzni qaytarish va foizlarni toʻlash uchun zarur mablagʻlarni Toshkent viloyati “Suvoqava” DUKning ushbu maqsadlarga 3-ilovaga* muvofiq ulushlarda yoʻnaltiriladigan oʻz mablagʻlariga qoʻshimcha ravishda nazarda tutsin. 11. “Toshkent viloyati shaharlari va tumanlarining suv taʼminoti va kanalizatsiya tizimlarini rekonstruksiya qilish va qurish (1-bosqich)” loyihasini amalga oshirish doirasida: Osiyo taraqqiyot bankining qarz mablagʻlari yoki bojxona toʻlovlari (bojxona yigʻimlaridan tashqari), qoʻshilgan qiymat soligʻi, davlat maqsadli jamgʻarmalariga majburiy ajratmalar va yigʻimlar hisobiga sotib olinadigan tovarlar (ishlar, xizmatlar) va maxsus transport vositalari, Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasi bundan mustasno; loyihani amalga oshirishda qatnashuvchi Oʻzbekiston Respublikasi norezidentlari boʻlgan yuridik shaxslar — yuridik shaxslardan olinadigan foyda soligʻini toʻlashdan; loyihani amalga oshirishda qatnashuvchi Oʻzbekiston Respublikasi norezidentlari boʻlgan jismoniy shaxslar — jismoniy shaxslardan olinadigan daromad soligʻi toʻlashdan ozod etilsin. Belgilansinki, mazkur bandda nazarda tutilgan imtiyozlar berilishi natijasida boʻshaydigan mablagʻlar summasi Oʻzbekiston Respublikasining loyihani amalga oshirishga qoʻshgan hissasi hisoblanadi. 12. Oʻzbekiston Respublikasi Davlat arxitektura va qurilish qoʻmitasi “Toshkent viloyati shaharlari va tumanlarining suv taʼminoti va kanalizatsiya tizimlarini rekonstruksiya qilish va qurish (1-bosqich)” loyihasini amalga oshirish doirasida loyiha hujjatlarining davlat ekspertizasidan oʻtkazilishini hamda qurilish-montaj ishlarining bajarilishi sifati ustidan tegishli davlat arxitektura-qurilish nazoratini taʼminlasin. 13. Oʻzbekiston Respublikasi Tashqi ishlar vazirligi Oʻzbekiston “Oʻzkommunxizmat” agentligining buyurtmanomalari boʻyicha koʻrsatib oʻtilgan loyihani amalga oshirishda qatnashuvchi xorijiy mutaxassislarga kirish vizalari konsullik yigʻimlari undirilmasdan rasmiylashtirilishini taʼminlasin. 14. Oʻzbekiston Respublikasi Ichki ishlar vazirligi Oʻzbekiston “Oʻzkommunxizmat” agentligining buyurtmanomalari boʻyicha koʻrsatib oʻtilgan loyihani amalga oshirishda qatnashuvchi xorijiy mutaxassislarga davlat boji undirmasdan koʻp martalik vizalar berilishini va ularning muddati uzaytirilishini, shuningdek ularning Oʻzbekiston Respublikasida vaqtincha roʻyxatdan oʻtkazilishini va vaqtincha roʻyxatdan oʻtkazish muddati uzaytirilishini taʼminlasin. 15. Oʻzbekiston Respublikasi Mehnat vazirligi Oʻzbekiston “Oʻzkommunxizmat” agentligining buyurtmanomalari boʻyicha koʻrsatib oʻtilgan loyihani amalga oshirishda qatnashuvchi xorijiy mutaxassislarni jalb etishga ruxsatnomalar, shuningdek Oʻzbekiston Respublikasi hududida mehnat faoliyatini amalga oshirish huquqiga tasdiqnomalar berilishini (muddati uzaytirilishini) taʼminlasin. 16. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov zimmasiga yuklansin.